પ્રધાનમંત્રીનું કાર્યાલય
માલદિવ્સની મુલાકાત દરમિયાન પ્રધાનમંત્રીના અખબારી નિવેદનનો અનુવાદ 
આદરણીય, મારા મિત્ર પ્રમુખ સોલીહ
ભાઈઓ અને બહેનો,
મને આનંદ છે કે પ્રધાનમંત્રી તરીકેના મારા બીજા કાર્યકાળની મારી પ્રથમ વિદેશયાત્રામાં મને તમારા અત્યંત રળિયામણા દેશ માલદિવ્સનો પ્રવાસ ખેડવાનું સૌભાગ્ય સાંપડ્યું છે. તેનાથી પણ વધારે ખુશી એ વાતની છે કે તમારા જેવા પરમ મિત્રને ફરી એક વાર મળવાની મને તક સાંપડી છે. મારી ટીમ તથા મારા વતી હું તમારો આભાર વ્યક્ત કરું છું અને માલદિવ્સ સરકારનો પણ આ તક માટે અને તમારા શાનદાર આતિથ્ય માટે હૃદયપૂર્વક આભાર પ્રગટ કરું છું. આપણા દેશોએ થોડા દિવસ અગાઉ જ ભારે આનંદ અને ઉલ્લાસથી ઇદના પવિત્ર તહેવારને મનાવ્યો હતો. હું આશા રાખું છું કે આ તહેવારનો પ્રકાશ આપણા નાગરિકોના જીવનમાં ઉજાસ ફેલાવે.
મહામહિમ,
આજે મને માલદિવ્સના સર્વોચ્ચ સન્માનથી સન્માનિત કરીને તમે માત્ર મારું જ નહીં પરંતુ સમગ્ર ભારતનું સન્માન કર્યું છે. ઇઝ્ઝુદ્દીનના વિશિષ્ટ શાસનનું સન્માન મારા માટે આનંદ અને ગર્વની વાત છે. તે મારા માટે માત્ર સન્માનની વાત નથી પરંતુ બંને દેશો વચ્ચેની મિત્રતા અને ગાઢ સંબંધો માટે પણ સન્માન છે. તમામ ભારતીયો વતી, હું તેને ખૂબ જ નમ્રતા અને કૃતજ્ઞતા સાથે સ્વિકારું છું. હજારો વર્ષોથી આપણા બંને દેશો ગાઢ ઐતિહાસિક અને સાંસ્કૃતિક સંબંધોમાં હિન્દ મહાસાગરના મોજાથી બંધાયેલા છે. આ અતૂટ મિત્રતા મુશ્કેલ સમયમાં પણ માર્ગદર્શક રહી છે. પછી ભલે તે 1988માં બહારનો હુમલો હોય કે પછી સુનામી જેવી કુદરતી આફત હોય કે પીવાના પાણીની તાજેતરની તંગી હોય. ભારત હંમેશા માલદિવ્સની સાથે ઊભું રહ્યું છે અને મદદ માટે હંમેશા આગળ આવ્યું છે.
મિત્રો,
ભારતમાં સંસદીય ચૂંટણી અને માલદિવ્સમાં રાષ્ટ્રપતિ અને મજલિસની ચૂંટણીના આદેશથી સ્પષ્ટ છે કે આપણા બંને દેશોના લોકો સ્થિરતા અને વિકાસ ઈચ્છે છે. આથી પ્રજા કેન્દ્રિત અને સર્વસમાવેશક વિકાસ અને સુશાસન માટેની આપણી જવાબદારી વધુ મહત્વપૂર્ણ બની જાય છે.
મેં હમણાં જ રાષ્ટ્રપતિ સોલિહ સાથે ખૂબ જ વિગતવાર અને ઉપયોગી ચર્ચા કરી. અમે પરસ્પર હિતના પ્રાદેશિક અને વૈશ્વિક મુદ્દાઓ સાથે અમારા દ્વિપક્ષીય સહયોગની વિગતવાર સમીક્ષા કરી છે. અમારી ભાગીદારીની ભાવિ દિશા પર અમે સંપૂર્ણ સહમત છીએ.
રાષ્ટ્રપતિ સોલિહ, તમે પદ સંભાળ્યું ત્યારથી દ્વિપક્ષીય સહયોગની ગતિ અને દિશામાં આમૂલ પરિવર્તન આવ્યું છે. ડિસેમ્બર 2018માં તમારી ભારતની મુલાકાત દરમિયાન લીધેલા નિર્ણયોને એક સાથે અને સમયસર લાગું કરવામાં આવી રહ્યા છે.
મિત્રો,
રાષ્ટ્રપતિ સોલિહની ભારત મુલાકાત દરમિયાન જાહેર કરાયેલા 1.4 બિલિયન ડોલરના નાણાકીય પેકેજ સાથે માલદિવ્સની તાત્કાલિક નાણાકીય જરૂરિયાતો પૂરી કરવામાં આવી છે. આ સાથે સોશિયલ ઈમ્પેક્ટના ઘણા નવા પ્રોજેક્ટ શરૂ કરવામાં આવ્યા છે. અને 800 મિલિયન ડોલરની ક્રેડિટ લાઇન હેઠળ વિકાસ કાર્યની નવી લાઇન પણ ખોલવામાં આવી છે.
ભારત અને માલદિવ્સ વચ્ચે વિકાસ ભાગીદારીને વધુ મજબૂત કરવા માટે, અમે માલદિવ્સના સામાન્ય નાગરિકોને લાભ થાય તેવા પ્રોજેક્ટ્સ પર ધ્યાન કેન્દ્રિત કર્યું છે.
આજે અમારો દ્વિપક્ષીય સહયોગ માલદિવ્સમાં સામાન્ય જીવનના દરેક પાસાઓને સ્પર્શી રહ્યો છે.
● વિવિધ ટાપુઓ પર પાણી અને સ્વચ્છતાની વ્યવસ્થા;
● નાના અને મધ્યમ ઉદ્યોગો માટે પર્યાપ્ત નાણાં;
● બંદરોનો વિકાસ;
● કોન્ફરન્સ અને કમ્યુનિટી કેન્દ્રોનું નિર્માણ;
● ક્રિકેટ સ્ટેડિયમનું નિર્માણ
● કટોકટીની તબીબી સેવાઓ;
● એમ્બ્યુલન્સ સેવા;
● દરિયાકાંઠાની સલામતીની ખાતરી કરવી;
● આઉટડોર ફિટનેસ સાધનોની વ્યવસ્થા;
● ડ્રગ ડિટોક્સ સેન્ટર;
● વિદ્યાર્થી ફેરી;
● કૃષિ અને મત્સ્ય ઉદ્યોગ;
● નવીનીકરણીય ઉર્જા અને પ્રવાસન;
ભારતીય સહયોગના આવા ઘણા પ્રોજેક્ટ્સનો સીધો ફાયદો માલદિવ્સની પ્રજાને થાય છે.
અમે અડ્ડુમાં ઐતિહાસિક શુક્રવાર મસ્જિદના ઈન્ફ્રાસ્ટ્રક્ચરના વિકાસ અને સંરક્ષણમાં મદદ કરવા માટે પણ સહમત થયા છીએ. બંને દેશોના નાગરિકો વચ્ચે કનેક્ટિવિટી વધારવા માટે અમે માલદિવ્સમાં કુલહુધુફુશી અને માલે અને ભારતમાં કોચી વચ્ચે ફેરી સર્વિસ શરૂ કરવા માટે પણ સહમત થયા છીએ. માલદિવ્સમાં રૂ-પે કાર્ડ જાહેર થવાથી ભારતીય પ્રવાસીઓની સંખ્યામાં વધારો થશે. ખૂબ જ ટૂંક સમયમાં અમે આ અંગે કાર્યવાહી કરીશું. અમારા સંરક્ષણ સહયોગને મજબૂત કરવા પર પણ ચર્ચા થઈ છે. આજે અમે માલદિવ્સ સંરક્ષણ દળોના સંયુક્ત તાલીમ કેન્દ્ર અને કોસ્ટલ સર્વેલન્સની રડાર સિસ્ટમનું સંયુક્તપણે ઉદઘાટન કર્યું. તેનાથી માલદિવ્સની દરિયાઈ સુરક્ષામાં વધુ વધારો થશે. ભારત માલદિવ્સ સાથેના તેના સંબંધોને ખૂબ મહત્વ આપે છે. અમે એક બીજા સાથે ઊંડી અને મજબૂત ભાગીદારી ઈચ્છીએ છીએ. સમૃદ્ધ, લોકતાંત્રિક અને શાંતિપૂર્ણ માલદિવ્સ સમગ્ર ક્ષેત્ર માટે ફાયદાકારક છે. હું પુનરોચ્ચાર કરવા માગું છું કે ભારત હંમેશા માલદિવ્સને દરેક સંભવિત મદદ માટે પ્રતિબદ્ધ છે. હું ફરી એક વાર મહામહિમ, રાષ્ટ્રપતિ અને માલદિવ્સના લોકોના ઉષ્માભર્યા આતિથ્ય માટે આભાર માનું છું. ભારત-માલદિવ્સની મિત્રતા કાયમ રહે.
ડિવી રાજ્જે ઐયેગે રહમેથરેરખાન અબદાહ
આભાર
YP/GP/MR
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(Visitor Counter : 45